|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts; dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025.gada 26.jūnijā** |  **Nr.GND/2025/\_\_\_** |
|  |  **(protokols Nr.;.p)** |

**Par Viedās administrācijas un reģionālās attīstības ministrijas sniegto atzinumu**

Gulbenes novada pašvaldībā 2025.gada 19.maijā saņemts un dokumentu vadības sistēmā ar reģistrācijas numuru GND/4.1/25/1768-V reģistrēts Viedās administrācijas un reģionālās attīstības ministrijas (turpmāk – VARAM) 2025.gada 16.maija atzinums Nr.1-18/2467 (turpmāk – atzinums), kurā VARAM norādījusi uz vairākiem nepieciešamajiem precizējumiem Gulbenes novada pašvaldības domes 2024.gada 26.septembra saistošajos noteikumos Nr.15 “Gulbenes novada pašvaldības iedzīvotāju padomju nolikums” (turpmāk – saistošie noteikumi Nr.15).

Gulbenes novada pašvaldības dome 2025.gada 26.jūnija sēdē pieņēma lēmumu Nr.GND/2025/\_\_\_ “Par Gulbenes novada pašvaldības domes 2025.gada 26.jūnija saistošo noteikumu Nr.\_\_ “Grozījumi Gulbenes novada pašvaldības domes 2024.gada 26.septembra saistošajos noteikumos Nr.15 “Gulbenes novada pašvaldības iedzīvotāju padomju nolikums”” izdošanu”, ar kuru nolēma daļēji precizēt saistošos noteikumus Nr.15 atbilstoši VARAM sniegtajam atzinumam.

VARAM atzinumā par vienu no nepieciešamajiem precizējumiem norādīts, ka: “*saistošo noteikumu 2.punkts noteic, ka “padome ir konsultatīva institūcija, kas sastāv no padomes darbības teritorijas iedzīvotājiem [..]”. Saskaņā ar Pašvaldību likuma 58.panta trešo daļu par padomes locekli var būt fiziskā persona, kura sasniegusi 16 gadu vecumu un ir Latvijas Republikas pilsonis vai tāds Eiropas Savienības pilsonis, kurš nav Latvijas Republikas pilsonis, bet ir reģistrēts Fizisko personu reģistrā, bet atbilstoši 58.panta ceturtajai daļai par padomes locekli nav atļauts būt domes deputātam, pašvaldības izpilddirektoram un viņa vietniekam. Pašvaldība nav tiesīga noteikt papildu kritērijus padomes loceklim, tostarp attiecībā uz viņa dzīvesvietu.*”

Gulbenes novada pašvaldības dome nepiekrīt VARAM atzinumā norādītajam attiecībā uz saistošo noteikumu Nr.15 2.punktu, proti, ka ar saistošajiem noteikumiem Nr.15 Gulbenes novada pašvaldības dome ir noteikusi papildu kritērijus padomes loceklim attiecībā uz viņa dzīvesvietu.

Pirmkārt, Pašvaldību likuma 58.panta trešā daļa nosaka, ka par padomes locekli var būt fiziskā persona, kura sasniegusi 16 gadu vecumu un ir Latvijas Republikas pilsonis vai tāds Eiropas Savienības pilsonis, kurš nav Latvijas Republikas pilsonis, bet ir reģistrēts Fizisko personu reģistrā. Pašvaldību likuma 58.panta ceturtā daļa nosaka, ka par padomes locekli nav atļauts būt domes deputātam, pašvaldības izpilddirektoram un viņa vietniekam.

Savukārt saistošo noteikumu Nr.15 12.punkta pirmais teikums nosaka, ka ikvienam iedzīvotājam, kas atbilst Pašvaldību likuma 58.panta trešās un ceturtās daļas nosacījumiem, ir tiesības pieteikt savu kandidatūru padomes locekļa amatam, iesniedzot pieteikumu paziņojumā noteiktajā kārtībā. No minētā secināms, ka Gulbenes novada pašvaldības dome saistošo noteikumu Nr.15 12.punktā precīzi atsaukusies uz augstāka juridiskā spēka tiesību normās noteiktajiem kritērijiem attiecībā uz padomes locekļa amata kandidātu.

Otrkārt, norādāms, ka saistošo noteikumu Nr.15 2.punktā lietotais vārdu savienojums “padomes darbības teritorijas iedzīvotājiem” lietots arī augstāka juridiskā spēka tiesību normās, kā piemēram, Pašvaldību likuma 58.panta sestās daļas 3.punkts nosaka, ka dome izdod padomes nolikumu — saistošos noteikumus, kuros nosaka padomes izveidošanas un darbības nosacījumus, tostarp padomes locekļu skaitu un kandidātu izvirzīšanas kārtību no katras padomes darbības teritorijas iedzīvotāju vidus, nodrošinot iespēju iedzīvotājiem izvirzīt savus kandidātus.

Pašvaldību likuma 65.panta trešā daļa nosaka, ka, ja saņemts atzinums, kurā pamatots saistošo noteikumu vai to atsevišķu normu prettiesiskums, dome izvērtē atzinumā norādītos trūkumus, nodrošina saistošo noteikumu tiesiskumu un par to informē iestādi, kas sniegusi atzinumu, kā arī Vides aizsardzības un reģionālās attīstības ministriju (šobrīd Viedās administrācijas un reģionālās attīstības ministrija), nosūtot precizētus saistošos noteikumus triju darbdienu laikā pēc to parakstīšanas. Savukārt šī panta ceturtā daļa nosaka, ka, ja dome nepiekrīt atzinumam pilnībā vai kādā tā daļā, dome sešu nedēļu laikā pēc atzinuma saņemšanas pieņem lēmumu, kurā sniedz pamatojumu, un triju darbdienu laikā pēc lēmuma parakstīšanas nosūta to iestādei, kas sniegusi atzinumu, kā arī Vides aizsardzības un reģionālās attīstības ministrijai (šobrīd Viedās administrācijas un reģionālās attīstības ministrija).

Ievērojot minēto un pamatojoties uz Pašvaldību likuma 65.panta ceturto daļu un Gulbenes novada pašvaldības domes apvienotās Sociālo un veselības jautājumu, Izglītības, kultūras un sporta, Attīstības un tautsaimniecības un Finanšu komitejas ieteikumu, atklāti balsojot: PAR – \_\_\_,PRET – \_\_\_ ATTURAS – \_\_\_, Gulbenes novada pašvaldības dome NOLEMJ:

1. ATSTĀT negrozītu Gulbenes novada pašvaldības domes 2024.gada 26.septembra saistošo noteikumu Nr.15 “Gulbenes novada pašvaldības iedzīvotāju padomju nolikums” 2.punktu.
2. NOSŪTĪT Viedās administrācijas un reģionālās attīstības ministrijai lēmumu viedokļa sniegšanai triju darbdienu laikā pēc tā parakstīšanas.

Gulbenes novada pašvaldības domes priekšsēdētājs A.Caunītis